**BTI case Ida 5. klasse - nivå 0, nivå 1, nivå 2 og nivå 3**

Casene gjennomgås i rekkefølgen nivå 0, 1, 2 og 3 med spørsmål til diskusjon mellom nivåene.

**Nivå 0:**

Ida går i femte klasse. Hun bor sammen med mor og stefar. De leier et hus sentralt i bygda, og Ida har kort skolevei. Biologisk far bor i Kristiansand. Hun besøker han hver fjerde helg. Mor og stefar har et felles barn, Simen på 2 år. Stefar har en datter som kommer på besøk til dem enkelte helger. Hun er like gammel som Ida.

Familien flyttet fra Arendal til Åmli sommeren før Ida startet i 5. klasse. Stefar er ukependler. Mor er «fast ringevikar» ved sykehjem.

De første ukene i ny klasse var de andre i klassen veldig opptatt av den nye jenta, men det dabbet fort av. Hun er ikke med i noen faste aktiviteter, og hun tar aldri noen med seg hjem. Hun har ofte med seg melding om at hun ikke skal ha gym. For læreren ser det ut til at hun ikke får noen spesielle venninner, men hun oppfatter heller ikke at det er snakk om mobbing.

Klasselærer er også ny i Åmli og akkurat ferdig med lærerutdannelse. Hun tar en prat med Ida. Hun sier da at hun savner klassen i Arendal. Det er ikke lett å være innflytter. De andre er så sammensveiset, og det er mye press på å være både flink og se pen ut. Hun kunne godt tenkt seg å bli med på en aktivitet, men hun må ofte passe lillebror når mor får tilbud om å ta en vakt. De har ikke så god råd. Hun begynner å gråte under samtalen, og vil da ikke snakke mer. Dagen etter er hun borte fra skolen. Mor melder at hun er syk.

Til drøfting:

Hva kan klasselærer gjøre videre?

Hva bør læreren finne i handlingsveilderen?

Hvem kan klasselærer drøfte saken med?

Har kommunen noen verktøy fra før som kan brukes i handlingsveilderen på Nivå 0?

Er det grunnlag for bekymring? Hvem avgjør det? Hva gjør man dersom man ikke er bekymret?

Hvordan ta saken opp igjen med Ida?

Hvordan ta saken opp med mor? Finnes veiledningsmateriell/verktøy i handlingsveilderen til en slik samtale?

Skal mor og Ida møte sammen til samtale?

Spesielt om brukermedvirkning nivå 0:

Hva om skolen ikke tar kontakt med foreldrene og foreldrene er bekymret for Idas trivsel? Hvilken informasjon har foreldrene fått om hvem de kan henvende seg til, for å drøfte saken utenom foreldresamtaler?

Hvem kan Ida ta kontakt med på skolen dersom hun har det vanskelig? Hvilken informasjon er gitt om dette? Hva hvis Ida ikke har noen god kjemi med klasselærer- hvem kontakter hun da?

**Til Nivå 1:**

Klasselærer har en ny samtale med Ida når hun er tilbake på skolen neste uke. Ida forteller mer om mistrivsel i klassen, og hun forteller videre at mor er veldig sliten for tiden.

Klasselærer får lov til å ringe mor. Ida vil helst ikke være med i samtale sammen med mor. Hun regner også med at hun må passe broren.

Til drøfting:

Hva finner klasselærer i handlingsveilderen nivå 1 som kan være til hjelp?

Hvem kan hun drøfte saken med underveis?

Skal hun ta samtalen med mor alene- hvis det er en mer alvorlig sak – hvem kunne blitt med?

Er det aktuelt med referat fra møtet – finnes standard møtemal i handlingsveilderen?

Er det aktuelt å føre referatet som en logg?

Hvilke tiltak har skolen i denne situasjonen?

Hva med far – skal han involveres og i tilfelle av hvem?

Hvordan påser skolen at saken blir fulgt opp og at samarbeidet ikke avsluttes før det er enighet om at det ikke er nødvendig lengre?

**Til Nivå 2:**

Mor har møtt til foreldresamtale og gitt uttrykk for at hun mener at Ida har hatt litt overgangsproblemer i forbindelse med flytting, men hun regner med at det snart går over. De er blitt enige om at læreren fortsatt skal «følge med» og ringe mor hvis det oppstår noe spesielt.

Det har gått ca. et halvt år. Det er tid for foreldresamtale. Ida har fortsatt periodevis mer fravær enn det som er vanlig. Lærer har lagt merke til at hun ofte er borte på mandager. Hun har fortsatt meldinger med seg om at hun ikke skal ha gym.

Hun har problemer i flere fag, spesielt matte. Ida møter sammen med mor til foreldresamtalen. Mor mener det bør utredes om hun har lærevansker, og mor tror Ida gruer seg til å gå på skolen, fordi hun synes hun ikke stekker til faglig. Mor forteller at hun selv hadde store problemer på skolen, og fullførte ikke ungdomsskolen.

Til drøfting:

Hvem er det aktuelt å samarbeide med? Og hvem tar den første kontakten med samarbeidsinstansen?

Er det aktuelt og opprette stafettlogg? Hvem gjør eventuelt dette?

Hvilke tiltak kan det være aktuelt å iverksette?

Hvordan få til samarbeid – rutiner – iverksetting av tiltak – oppfølging og evaluering av tiltak?

Hvordan få til en god samtale med Ida for å få henne til å fortelle hvordan hun har det? Hvem snakker med Ida?

**Til Nivå 3:**

Etter sommerferien fortsetter samme problemer med fravær. Klasselærer ser at Ida er mye trist og går mye alene. Hun tar initiativ til å snakke med henne alene flere ganger, men Ida vil ikke. En tirsdag etter mandagsfravær ser klasselærer at Ida er spesielt sliten. Denne dagen får hun henne til å vente litt og de prater sammen. Ida begynner fort å grine og forteller at mor og stefar var begge fulle i helgen. Det skjer av og til, spesielt i helgene. Hun føler ansvar for å passe på lillebror. Det er vanskelig å sove. Hun blir redd. Hun liker ikke å reise til far i helger. Da engster hun seg for hvordan lillebror har det.

Hun sier hun er redd klasselærer skal sladre til mamma. Mamma er snill, men stefar er ikke så snill. Han kan bli sint, også når han ikke er full. Han slår ikke - men han er bare så streng. Han gidder ikke kjøre henne noen plass. Derfor kan hun ikke være med på aktiviteter. Mamma har ikke sertifikat. De har også dårlig råd. Det får hun alltid høre, men de har råd til øl - det tenker hun – men sier at hun ikke tør si det til dem. De får en lang prat denne dagen, klasselærer og Ida. Det er tydelig at hun nå har tillit til læreren.

Til drøfting:

Hvem kan klasselærer drøfte saken med?

Er det aktuelt og samarbeide med andre?

Er det aktuelt å melde sak til barnevern – hvorfor og hvordan?

Skal mor og far orienteres om en eventuell bekymringsmelding til barneverntjenesten?

Er dette en sak for et konsultasjonsteam?